ബക്കിങ്ഹാം കൊട്ടാരത്തിലെ കുടുംബ കലഹം കോടതിയിലേക്ക് രാജകുടുംബത്തെ അപമാനിക്കുന്ന കൊച്ചുമകന്റെ നീക്കത്തിനെതിരെ എലിസബത്ത് രാജ്ഞിയുടെ നിയമപോരാട്ടം ഹാരിയും മേഗനും ഇനി കോടതി കയറേണ്ടിവരും ലണ്ടന്: കുടുംബത്തിന് അപമാനം വരുത്തിവച്ചിടത്തോളം മതി, ഇനി കൂടുതല് നെഗളിക്കേണ്ട എന്നാണ് എലിസബത്ത് രാജ്ഞി തന്റെ കൊച്ചുമകനോട് പറയുന്നത്. രാജകുടുംബത്തിനെതിരെ കൂടെക്കൂടെ ആരോപണങ്ങളുമായെത്തുന്ന ഹാരിയുടെയും മേഗന്റെയും നടപടികള് പരിധിവിടുന്നു എന്ന് രാജ്ഞിക്കും തോന്നിത്തുടങ്ങി. ഇതിനെതിരെ നിയമനടപടികള് സ്വീകരിക്കാന് രാജ്ഞി അനുമതി നല്കിയതായി കൊട്ടാരവുമായി അടുത്ത കേന്ദ്രങ്ങള് വെളിപ്പെടുത്തുന്നു. രാജ്യത്തെ ചില പ്രമുഖ നിയമജ്ഞരുമായി കൊട്ടാരം നിയമകാര്യ ഉദ്യോഗസ്ഥര് ബന്ധപ്പെട്ടതായും ഉപദേശം തേടിയതായും ചില റിപ്പോര്ട്ടുകളും പുറത്തുവരുന്നുണ്ട്. അടുത്തവര്ഷം പ്രസിദ്ധീകരിക്കാന് ഇരിക്കുന്ന ഹാരിയുടെ ഓര്മ്മക്കുറിപ്പുകള്ക്കെതിരെ നടപടികള് എടുക്കുവാനും കൊട്ടാരം ഒരുങ്ങുന്നതായാണ് റിപ്പോര്ട്ടുകള് പുറത്തുവരുന്നത്. പ്രസാധകരായ പെബ്ഗ്വിന് റാന്ഡം ഹൗസിന് ഇതിന്റെ മുന്നോടിയായി വക്കീല് നോട്ടീസ് അയയ്ക്കുമെന്നും റിപ്പോര്ട്ടില് പറയുന്നു. തുടര്ച്ചയായ ആക്രമങ്ങളില് രാജ്ഞി തീര്ത്തും അസ്വസ്ഥയാണെന്നാണ് കൊട്ടാരവുമായി അടുപ്പമുള്ളവര് പറയുന്നത്. ക്ഷമയുടെ നെല്ലിപ്പലക കണ്ടിരിക്കുകയാണത്രെ. ആവശ്യത്തിനുള്ള ക്ഷമ രാജകുടുംബം കാണിച്ചു എന്ന് അവര് പറയുന്നു. ഇനി ഹാരിക്കും മേഗനും മുന്നറിയിപ്പ് നല്കും തുടര്ന്നും കൊട്ടാരത്തെ അപമാനിക്കാനാണെങ്കില് നിയമനടപടികള് നേരിടേണ്ടിവരുമെന്നും അവരെ അറിയിക്കും. അപകീര്ത്തി കേസുകളിലും അതുപോലെ സ്വകാര്യ ഭഞ്ജിക്കുന്നതിനെതിരെയുള്ള കേസുകളിലും വൈദഗ്ദ്യം നേടിയ നിയമജ്ഞരുടെ ഉപദേശം കൊട്ടാരം നിയമകാര്യ വിഭാഗം തേടിക്കൊണ്ടിരിക്കുകയാണ്. ഹാരിയുടെ ഓര്മക്കുറിപ്പുകള് ഒരു കുടുംബത്തിന്റെ സ്വകാര്യതയെ ഇല്ലാതെയാക്കുകയാണ് എന്നുതന്നെയാണ് നിയമജ്ഞരുടെ അഭിപ്രായം. അതിനിടയില് ഹാരിയുടെയും മേഗന്റെയും അനൗദ്യോഗിക ജീവചരിത്രമെഴുതിയ ഓമിഡ്സ്കോബി, രാജകുടുംബവും ഹാരിയും തങ്ങളുടെ ബന്ധം പൂര്വ്വസ്ഥിതിയിലാക്കുന്നതിന് ആവശ്യമായ മുന്കൈ എടുക്കുന്നില്ല എന്ന് പ്രസ്താവിച്ചിരുന്നു. പീപ്പിള് മാസികക്ക് നല്കിയ അഭിമുഖത്തിലാണ് അച്ഛനും സഹോദരനുമായുള്ള ബന്ധം മെച്ചപ്പെടുത്താന് ഹാരി ഒന്നും ചെയ്യുന്നില്ല എന്ന് അദ്ദേഹം പറഞ്ഞത്. തന്റെ ഭാഗത്തുനിന്നുണ്ടായ തെറ്റുകള് സമ്മതിക്കാന് ഹാരി തയ്യാറാണ് പക്ഷെ മറുഭാഗം അതിനു തയ്യാറാകാത്തതാണ് പ്രശ്ന പരിഹാരം ഇഴഞ്ഞു നീങ്ങാന് കാരണമെന്നും അദ്ദേഹം ചൂണ്ടിക്കാണിച്ചു. പുതിയ അദ്ധ്യായങ്ങള് ഉള്പ്പെടുത്തി ഫൈന്ഡിങ് ഫ്രീഡം എന്ന പുസ്തകത്തിന്റെ പുതിയ പതിപ്പ് പ്രസിദ്ധീകരിക്കാന് ഒരുങ്ങുന്നതിനിടയിലാണ് സ്കോബ്ബി ഇക്കാര്യം പറഞ്ഞത്. ഈ പുസ്തകത്തില് പുതിയതായി കൂട്ടിച്ചേര്ത്ത ഭാഗം ഭാഗികമായി പീപ്പിള് മാസികയില് പ്രസിദ്ധീകരിക്കുകയും ചെയ്തിട്ടുണ്ട്. രാജകുടുംബം വിട്ടുപോകേണ്ടിവന്നതില് ഹാരിക്കും മേഗനും ഇപ്പോഴും യാതൊരു പശ്ചാത്താപവുമില്ലെന്നാണ് അതില് പറയുന്നത്. Stories you may Like